**ELŐTERJESZTÉS**

**Körmend város Önkormányzata Képviselő-testülete 2013. március 27-i ülésére**

**Tárgy:** helyi adórendelet módosítása

Tisztelt Képviselő-testület!

Ismert, hogy a tavalyi év során a likvid hitel felvétele és visszafizetése oly módon került központilag szabályozásra, amely a hitel visszafizetését csak éven túli hitellel tette lehetővé. Az éven túli hitelezést azonban a banki környezet is szigorította elvárva azt, hogy az Önkormányzat saját bevételeit, így adóbevételeit emelten tervezze meg. Mindezek miatt a Testület a tavalyi évben a kommunális adó bevezetéséről döntött.

A gyorsan változó jogi környezetben azonban a likvid hitel kezelése is átalakult, egyszerűsödött, más helyzetet teremtett. A költségvetés tervezésekor hangsúlyozottan figyeltünk arra, hogy egyrészt a bevételi oldalon olyan források kerüljenek megtervezésre, amelyek teljesíthetőek, másrészt a költségvetés kiadási oldala is alaposan átgondolt, és csak a legfontosabb kiadásokra fedezetet nyújtó tervezés mentén készült el.

A kommunális adó kivetésétől így most eltekinthet az Önkormányzat. A kommunális adó kivetésének eltörlését az alábbi határozati javaslattal tárom a Képviselő-testület elé.

**HATÁROZATI JAVASLAT**

Körmend város Önkormányzata Képviselő-testülete felkéri a jegyzőt, és Némethné Simon Mária pénzügyi irodavezetőt, hogy

1. az adótartozások behajtása ügyében a lehető legnagyobb szigorral járjanak el. Az Önkormányzat felhatalmazást ad arra, hogy az adótartozások behajtását az APEH végezze el az Önkormányzattal kötött megállapodás alapján, továbbá felhatalmazást ad arra, hogy az adótartozók adatait a jegyző a törvényi szabályoknak megfelelően nyilvánosságra hozza.
2. a meg nem fizetett közműfejlesztési hozzájárulások behajtása államigazgatási végrehajtás keretében, a végrehajtás összes eszközének igénybevételével történjék meg.
3. minden további kintlévőség behajtását meg kell vizsgálni, és ügyvédi megbízással a követelést érvényesíteni kell.

Körmend, 2013. március 21.

**Bebes István**

**polgármester**

**Körmend város Önkormányzata Képviselő-testületének …./2013. (….) önkormányzati rendelete**

**a helyi adókról szóló 47/2003. (XII.29.) önkormányzati rendelet módosításáról**

*Körmend város Önkormányzatának Képviselő-testülete az Alaptörvény 32. cikk (2) bekezdésében, a helyi adókról szóló 1990. évi C. törvény 6.§ a) pontjában kapott felhatalmazás alapján eljárva a következőket rendeli el:*

**1.§** Körmend város Önkormányzata Képviselő-testületének a helyi adókról szóló 47/2003. (XII.29.) önkormányzati rendeletének (a továbbiakban rendelet) 6/A §, 6/B §,6/C §, 6/D § szakaszai hatályon kívül helyezésre kerülnek.

**2.§** Jelen rendelet 2013. április 1-jén lép hatályba, s a hatálybalépését követő napon hatályát veszti.

Körmend, 2013. március 27.

Bebes István sk. Dr. Stepics Anita sk.

Polgármester jegyző

Kihirdetve:...........................................

Dr. Stepics Anita

jegyző